b'\n_START_ARTICLE_\n\xc5\xa0kodljivec\n_START_PARAGRAPH_\n\xc5\xa0kodljivec je v \xc5\xa1ir\xc5\xa1em pomenu organizem, ki ogro\xc5\xbea \xc4\x8dloveka neposredno ali katero od njegovih dejavnosti (npr. kmetijstvo), \xc4\x8deprav v slovenskem jeziku s to besedo ozna\xc4\x8dujemo predvsem \xc5\xa1kodljive \xc5\xbeivali. Izraz ni natan\xc4\x8dno definiran in lahko vklju\xc4\x8duje ali ne rastline (tem pravimo tudi pleveli), prena\xc5\xa1alce nalezljivih bolezni ipd._NEWLINE_V ekolo\xc5\xa1kem smislu gre za vrste, ki tekmujejo s \xc4\x8dlovekom za vire (kompetitorje), pri \xc4\x8demer je predvsem v sodobnem \xc4\x8dasu pojav \xc5\xa1kodljivcev neposredna posledica \xc4\x8dlovekove dejavnosti in ignoriranja naravnih procesov, ki poru\xc5\xa1i ravnovesje. Primer je vzpostavitev monokulture v poljedelstvu, ki nudi bogat vir hrane vrsti, najbolj prilagojeni za prehranjevanje s konkretno polj\xc5\xa1\xc4\x8dino, hkrati pa zmanj\xc5\xa1a pritisk plenilcev, ki na kmetijskem obmo\xc4\x8dju te\xc5\xbeje pre\xc5\xbeivijo in se razmno\xc5\xbeujejo. Drug primer je nameren ali nenameren vnos organizmov v nova okolja, kjer se lahko zaradi odsotnosti plenilcev razmno\xc5\xbeijo in postanejo invazivni.'